Príloha č. 1 k rozhodnutiu č. 124/2017



Príručka k verejnej intervencii obilnín   v podmienkach Slovenskej republiky

**Bratislava, november 2017**

**Obsah**

[1 Úvod 3](#_Toc403716296)

[2 Právny základ 3](#_Toc403716297)

[3 Základné informácie 5](#_Toc403716298)

[3.1 Pravidlá a podmienky intervenčného nákupu obilnín 5](#_Toc403716299)

[3.2 Obdobie vykonávania intervenčného nákupu obilnín 6](#_Toc403716300)

[4 Postup pre intervenčný nákup obilnín 6](#_Toc403716301)

[4.1 Ponuka na dodávku obilnín do intervenčného nákupu 6](#_Toc403716302)

[4.2 Zábezpeka 8](#_Toc403716303)

[4.3 Objednávka na dodávku 11](#_Toc403716304)

[4.4 Verejná súťaž 12](#_Toc403716305)

[4.5 Návrh zmluvy 12](#_Toc403716306)

[4.6 Plán dodávok 13](#_Toc403716307)

[4.7 Fyzická dodávka tovaru do intervenčného skladu 13](#_Toc403716308)

[4.8 Vyhlásenie o prevzatí tovaru a zúčtovanie intervenčného nákupu obilnín 16](#_Toc403716309)

[5 Intervenčné skladovanie obilnín 18](#_Toc403716310)

[5.1 Výber intervenčných stredísk a skladovacích priestorov a uzatváranie zmlúv
o skladovaní 18](#_Toc403716311)

[5.2 Manipulačné náklady 19](#_Toc403716312)

[6 Kontakty 19](#_Toc403716313)

[7 Prílohy metodického postupu 19](#_Toc403716314)

# Úvod

Verejná intervencia sa uplatňuje v prípade pšenice obyčajnej, tvrdej pšenice, jačmeňa, kukurice a nelúpanej ryže v súlade s podmienkami stanovenými v predpisoch Európskej únie (ďalej len „EÚ“) a ďalšími požiadavkami, ktoré určí Európska Komisia (ďalej len „Komisia“) a platia
pre všetky členské štáty EÚ.

V zmysle čl. 12 a 13 nariadenia EP a Rady (ES) č. 1308/2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007(nariadenie
o jednotnej spoločnej organizácii trhov) v platnom znení, sa ponuky na intervenčný nákup obilnín prijímajú v období intervenčného nákupu.

Administrovanie a kontrolu celého systému intervenčného nákupu, skladovania a predaja obilnín vykonáva, v zmysle zákona č. 543/2007 Z. z. z 25. októbra 2007 o pôsobnosti orgánov štátnej správy pri poskytovaní podpory v pôdohospodárstve a rozvoji vidieka v znení neskorších predpisov, Pôdohospodárska platobná agentúra (ďalej len „platobná agentúra“).

Úlohou intervenčného nákupu obilnín je odčerpanie prebytkov obilnín z voľného trhu EÚ a splnenie funkcie „záchrannej siete“ pre majiteľov obilnín, pokiaľ sa im nepodarí predať tovar na voľnom trhu EÚ, môžu ho predať za ceny vo verejnej intervencii.

# Právny základ

Hlavnými právnymi predpismi, ktoré upravujú spôsob a pravidlá verejnej intervencie obilnín sú:

* **delegované nariadenie Komisie (EÚ) 2016/1238** z 18. mája 2016, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o verejnú intervenciu a pomoc na súkromné skladovanie (ďalej len „nariadenie Komisie (EÚ) 2016/1238“),
* **vykonávacie nariadenie Komisie (EÚ) 2016/1240** z 18. mája 2016, ktorým sa stanovujú pravidlá uplatňovania nariadenia Európskeho parlamentu a Rady (EÚ)
č. 1308/2013, pokiaľ ide o verejnú intervenciu a pomoc na súkromné skladovanie (ďalej len „nariadenie Komisie (EÚ) 2016/1240“),
* **nariadenie Európskeho parlamentu a Rady (EÚ) č. 1306/2013** zo 17. decembra 2013 o financovaní, riadení a monitorovaní spoločnej poľnohospodárskej politiky
a ktorým sa zrušujú nariadenia Rady (EHS) č. 352/78, (ES) č. 165/94, (ES)
č. 2799/98, (ES) č. 814/2000, (ES) č. 1290/2005 a (ES) č. 485/2008 v platnom znení (ďalej len „nariadenie EP a Rady (EÚ) č. 1306/2013“),
* **nariadenie Európskeho parlamentu a Rady (EÚ) č. 1308/2013** zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 v platnom znení (ďalej len „nariadenie EP
a Rady (EÚ) č. 1308/2013“),
* **nariadenie Rady (EÚ) č. 1370/2013** zo 16. decembra 2013, ktorým sa určujú opatrenia týkajúce sa stanovovania niektorých druhov pomoci a náhrad súvisiacich
so spoločnou organizáciou trhov s poľnohospodárskymi výrobkami v platnom znení (ďalej len nariadenie Rady (EÚ) č. 1370/2013),
* **nariadenie Komisie (EÚ) č. 488/2014** z 12. mája 2014, ktorým sa mení nariadenie (ES) č. 1881/2006, pokiaľ ide o maximálne hodnoty obsahu kadmia v potravinách
v platnom znení,
* **delegované nariadenie Komisie (EÚ) č. 906/2014** z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1306/2013, pokiaľ ide
o výdavky na verejnú intervenciu v platnom znení (ďalej len „nariadenie Komisie (EÚ) 906/2014“),
* **delegované nariadenie Komisie (EÚ) č. 907/2014** z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1306/2013, pokiaľ ide
o platobné agentúry a ostatné orgány, finančné hospodárenie, schvaľovanie účtovných závierok, zábezpeky a používanie eura v platnom znení (ďalej len „nariadenie Komisie (EÚ**)** 907/2014“),
* **vykonávacie nariadenie Komisie (EÚ) č. 908/2014** zo 6. augusta 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ)
č. 1306/2013 vzhľadom na platobné agentúry a ostatné orgány, finančné hospodárenie, schvaľovanie účtovných závierok, pravidlá kontroly, zábezpeky a transparentnosť v platnom znení (ďalej len „nariadenie Komisie (EÚ**)** 908/2014“),
* **nariadenie Európskeho parlamentu a Rady (ES) č. 1107/2009** z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS v platnom znení (ďalej len „nariadenie EP a Rady 1107/2009“),
* **nariadenie Komisie (EÚ) č. 401/2006** z 23. februára 2006, ktorým sa stanovujú metódy odberu vzoriek a analytické metódy na úradnú kontrolu hodnôt mykotoxínov v potravinách v platnom znení (ďalej len „nariadenie Komisie (EÚ) č. 401/2006“),
* **nariadenie Komisie (ES) č. 1881/2006** z 19. decembra 2006, ktorým sa ustanovujú maximálne hodnoty obsahu niektorých kontaminantov v potravinách, v platnom znení (ďalej len „nariadenie Komisie (ES) č. 1881/2006“),
* **zákon č. 543/2007 Z. z.** o pôsobnosti orgánov štátnej správy pri poskytovaní podpory v pôdohospodárstve a rozvoji vidieka, v znení neskorších predpisov,
* **zákon č. 513/1991 Zb.** Obchodný zákonník, v znení neskorších predpisov,
* **zákon č. 144/1998 Z. z.** o skladiskovom záložnom liste, tovarovom záložnom liste a o doplnení niektorých ďalších právnych predpisov, v znení neskorších predpisov,
* **zákon č. 71/1967 Zb.** o správnom konaní (správny poriadok) v znení neskorších predpisov.

# Základné informácie

## Pravidlá a podmienky verejnej intervencie obilnín

Ponuku alebo ponuku do verejnej súťaže pri nákupe alebo ponuku do verejnej súťaže
pri predaji výrobkov v rámci verejnej intervencie **obilnín** v určenej kvalite môže predložiť majiteľ tovaru – držiteľ, výrobca, obchodník, ak ma sídlo a je zaregistrovaný na účely DPH
v Únii.

Obilniny musia byť dopestované na území členských štátov EÚ.

Minimálna kvalita musí byť v rozsahu podľa platných nariadení EÚ.

Minimálne množstvo, ponúkaných výrobkov alebo výrobkov, ktoré sú predmetom verejnej súťaže, v prípade nákupu je:

1. pri pšenici obyčajnej, jačmeni a kukurici 160 ton;
2. pri tvrdej pšenici 20 ton;
3. pri ryži 40 ton;

**Členské štáty s ročnou priemernou produkciou obilnín do 20 miliónov ton môžu rozhodnúť, že v prípade pšenici obyčajnej, jačmeňa a kukurice sa bude uplatňovať minimálne množstvo 120 ton. Uvedené platí v podmienkach SR**.

Verejná intervencia je automaticky otvorená pre pšenicu obyčajnú.

**Množstvo pšenice** obyčajnej **nakupovanej do intervencie v rámci EÚ je limitované na 3,0 mil. ton** podľa čl. 3 ods. 1 písm. a) platného znenia nariadenia Rady (EÚ) č. 1370/2013
za pevnú cenu **101,31 EUR/t (bez mesačných príplatkov)**. V prípade prekročenia uvedeného limitu budú posledné ponuky krátené, resp. zrušené.

Ponúkajúci, na ktorého sa uplatňuje koeficient pridelenia môže stiahnuť svoju ponuku
do piatich pracovných dní od dátumu nadobudnutia účinnosti nariadenia stanovujúceho koeficient pridelenia.

Ak si to bude vyžadovať vývoj trhových cien a situácia na trhu obilnín, Komisia môže otvoriť verejnú intervenciu prostredníctvom vykonávacích aktov pre pšenicu obyčajnú
nad vyššie uvedený limit, tvrdú pšenicu, jačmeň, kukuricu a nelúpanú ryžu (vrátane špecifických odrôd alebo typov nelúpanej ryže) formou verejnej súťaže.Verejnú súťaž
na nákup výrobkov vyhlasuje Komisia.

## Obdobie vykonávania intervenčného nákupu obilnín

Ponuky na intervenčný nákup pšenice obyčajnej sa môžu predkladať od 1. novembra bežného roka do 31. mája nasledujúceho roka.

# Postup pre intervenčný nákup obilnín

## Ponuka obilnín do intervenčného nákupu

Ponuku alebo súťažnú ponuku na dodávku obilnín do intervenčného nákupu posiela dodávateľ písomne (poštou, prípadne osobným doručením do podateľne platobnej agentúry)
na predpísanom formulári (viď. príloha č. 1) na adresu platobnej agentúry:

**Pôdohospodárska platobná agentúra**

**Sekcia organizácie trhu a štátnej pomoci**

**Dobrovičova 12**

**815 26 Bratislava**

Ponuka alebo súťažná ponuka je pre platobnú agentúru prijateľná, ak je predložená v úradnom jazyku a obsahuje všetky predpísané náležitosti. V súlade s kapitolou II, článok 2, bod 4 nariadenia Komisie(EÚ) č. 2016/1240 ak lehota na predkladanie ponúk alebo súťažných ponúk pripadne na deň pracovného pokoja, ponuky alebo súťažné ponuky sa predložia najneskôr
v posledný pracovný deň pred dňom pracovného pokoja.

Pri ponukách alebo súťažných ponukách predložených v sobotu, nedeľu alebo v dňoch pracovného pokoja sa za deň prijatia platobnou agentúrou považuje prvý pracovný deň nasledujúci po dni, keď boli predložené.

Ponuky alebo súťažné ponuky nemožno po ich predložení zmeniť ani vziať späť.

Platobná agentúra zaregistruje prijateľné ponuky alebo súťažné ponuky v deň ich prijatia
do podateľne platobnej agentúry spolu s ponúkaným množstvom obilnín.

Práva a povinnosti súvisiace s prijatou ponukou alebo súťažnou ponukou sú neprenosné.

V prípade, že nebude ponuka prijateľná, platobná agentúra do troch pracovných dní odo dňa prijatia písomnej ponuky poinformuje o tom predkladateľa ponuky e-mailom a následne aj písomným oznámením. Všeobecne platí zásada, že ak subjektu, ktorý predkladá ponuku nebude zaslané takéto oznámenie, jeho ponuka sa považuje za prijateľnú.

V ponuke musia byť uvádzané pravdivé údaje.

*Poznámka k tlačivu ponuky:*

V prípade uskladnenia obilnín na rôznych miestach je potrebné zaslať samostatnú ponuku
na každé miesto skladovania. V jednej ponuke nemôžu byť zmiešané rôzne roky zberu obilnín.

KN kód obilnín je uvedený v prílohe I nariadenie EP a Rady (EÚ) č. 1308/2013.

V záverečnej časti ponuky (Pravdepodobný dopravný prostriedok použitý na prepravu
do intervenčného skladu) dodávateľ uvedie, akým spôsobom dopraví tovar
do platobnou agentúrou určeného intervenčného skladu. Platobná agentúra môže rozhodnúť, že tovar sa bude preberať na mieste – LOCO nákup (bez pohybu tovaru, čo znamená, že tovar je už v čase predloženia ponuky/súťažnej ponuky uskladnený v sklade, ktorý je intervenčným skladom).

 Neoddeliteľnou súčasťou ponuky je čestné vyhlásenie:

* vyhlásenie ponúkajúceho alebo uchádzača vo verejnej súťaži, že ponúkané množstvo je skutočne prítomné v skladovacom priestore uvedenom na ponuke,
* vyhlásenie ponúkajúceho alebo uchádzača vo verejnej súťaži, že výrobky majú pôvod
v Európskej únii a že ponuka alebo súťažná ponuka sa vzťahuje na homogénnu dávku,
* vyhlásenie o tom, či sa vykonalo alebo nevykonalo akékoľvek ošetrenie po zbere, názov použitého produktu a to, či sa použil v súlade s podmienkami použitia a či je schválený podľa nariadenie EP a Rady 1107/2009.

V prípade skladovania obilniny vo vlastnom sklade je dodávateľ povinný presne uviesť miesto skladovania. Platobná agentúra môže vykonať predbežnú kontrolu zameranú na fyzickú prítomnosť a hlavné kvalitatívne znaky ponúknutej obilniny. Dodávatelia sú povinní dbať
na dodržiavanie ustanovení zákona č. 152/1995 Z. z. o potravinách v znení neskorších predpisov (ďalej len „zákon o potravinách“). Podľa § 4 zákona o potravinách sú podnikatelia, ktorí vyrábajú potraviny, manipulujú s nimi a uvádzajú ich do obehu, povinní zabezpečovať podmienky dodržiavania hygieny, požiadavky zdravotnej neškodnosti a kvality vyrábaných potravín a zabezpečovať podmienky a predpoklady, tak aby potraviny zodpovedali ustanoveniam tohto zákona. Podnikatelia sú ďalej povinní zabezpečiť pri vyrábaných potravinách pravidelnú kontrolu nad dodržiavaním požiadaviek na zdravotnú neškodnosť
a kvalitu (vlastná kontrola) ustanovených potravinovým kódexom a viesť o tom evidenciu. Podľa § 10 zákona o potravinách ten, kto skladuje potraviny a zložky na ich výrobu, je povinný zabezpečiť skladovanie len v takých priestoroch a za takých podmienok, aby sa zachovala ich zdravotná neškodnosť, kvalita a biologická hodnota potravín a surovín na ich výrobu.

V prípade akéhokoľvek poškodenia ponúknutých obilnín v čase od podania ponuky
do začatia fyzického preberania platobnou agentúrou je dodávateľ povinný okamžite (najneskôr do troch pracovných dní) písomne informovať platobnú agentúru. Dodávateľ by nemal ponúknuť na intervenciu obilie, pri ktorom je zrejmé, že nespĺňa minimálne kvalitatívne požiadavky stanovené v platných nariadeniach EÚ.

Ak sú doručené doklady v poriadku, platobná agentúra upovedomí dodávateľa zaslaním objednávky na dodávku.

## Zábezpeka

Jednou z podmienok prijatia ponúk je zloženie zábezpeky, ktorá zaručí, že sa peňažná suma uvoľní/prepadne v prospech EÚ, v prípade ak sa splní/nesplní určitá povinnosť vyplývajúca
z právnych predpisov v oblasti poľnohospodárstva.

Prevádzkovatelia zložia zábezpeku v prospech platobnej agentúry v súlade
s oddielom 2 kapitoly IV delegovaného nariadenia (EÚ) č. 907/2014, v súlade s čl. 4 nariadenia Komisie (EÚ) 2016/1238 a s čl. 6 písm. a, nariadenia Komisie (EÚ) 2016/1240 najneskôr
v deň predloženia ponuky/súťažnej ponuky/žiadosti na platobnú agentúru.

Zábezpeka sa vypočíta vynásobením ponúkaného množstva obilnín v tonách a sadzby zábezpeky 20 EUR/t.

**Prijatie zábezpeky**

Platobná agentúra akceptuje finančné zábezpeky formou:

1. bankového prevodu finančných prostriedkov na osobitný účet platobnej agentúry vedený
v štátnej pokladnici – **hotovostné zábezpeky**,

2. zabezpečenia záväzku ručiteľom (prostredníctvom bankovej záruky), ktorý musí mať svoje oficiálne zaregistrované sídlo alebo podnik v Únií a je schválený platobnou
agentúrou – **bankové záruky**.

**1. Zloženie zábezpeky v hotovosti (bankovým prevodom):**

V prípade hotovostnej zábezpeky bankovým prevodom, za poskytnutú sa považuje dňom, kedy je peňažná čiastka zodpovedajúca zábezpeke pripísaná na účet zábezpek platobnej agentúry:

IBAN: SK64 8180 0000 0070 0007 1150

vedený v Štátnej pokladnici najneskôr v deň podania ponuky, ku ktorej sa zábezpeka bude viazať.

**Dôkazom o zložení zábezpeky je peňažná čiastka uvedená na výpise zo Štátnej pokladnice, preto odporúčame, aby ponúkajúci/uchádzač vo verejnej súťaži dal pokyn na prevod prostriedkov na zloženie zábezpeky na účet platobnej agentúry tri pracovné dni
pred termínom podania ponuky.**

**Typy hotovostných zábezpek:**

**Jednorazová hotovostná zábezpeka** – slúži na zabezpečenie jedného obchodného prípadu,
t. j. pre jednu ponuku v jednom intervenčnom kole.

**Bloková hotovostná zábezpeka** – slúži na zabezpečenie viacerých obchodných prípadov, t. j.
pre opakované ponuky v nasledujúcich intervenčných kolách.

V prípade blokovej hotovostnej zábezpeky žiadateľ vyplní žiadosť o blokovú hotovostnú zábezpeku a zašle poštou na platobnú agentúru *(príloha č. 7).*

Interaktívny formulár žiadosti o blokovú hotovostnú zábezpeku je možné nájsť na stránke platobnej agentúry [www.apa.sk](http://www.apa.sk) – podpory - organizácia trhu – trhové mechanizmy – zábezpeky.

Z dôvodu identifikácie účastníka intervenčného nákupu je potrebné označiť platby pomocou variabilného symbolu a špecifického symbolu.

***Variabilný symbol:***- v prípade právnickej osoby uviesť IČO,
- v prípade fyzickej osoby uviesť IČO alebo ak nemá, rodné číslo bez lomítka.

***Špecifický symbol:***- zábezpeka na intervenčný nákup hustosiatych obilnín........................**718**

**- zábezpeka na intervenčný nákup kukurice ..........................................717.**

**2. Zloženie zábezpeky formou bankovej záruky:**

V prípade bankovej záruky sa zábezpeka považuje za poskytnutú doručením originálu záručnej listiny najneskôr do 13. hodiny dňa prijatia ponuky na podateľňu platobnej agentúry (osobne, kuriérom, poštou).

**Typy bankových záruk:**

**Jednorazová banková záruka** – slúži na zabezpečenie jedného obchodného prípadu, t.j.
pre jednu ponuku v jednom intervenčnom kole *(príloha č. 8)*.

**Bloková banková záruka** – slúži na zabezpečenie viacerých obchodných prípadov, t.j.
pre opakované ponuky v nasledujúcich intervenčných kolách *(príloha č. 9*).

Interaktívne formuláre pre vzory jednotlivých bankových záruk a dodatku k záručnej listine je možné nájsť na stránke platobnej agentúry [www.apa.sk](http://www.apa.sk) – podpory - organizácia trhu – trhové mechanizmy – zábezpeky.

**Platobná agentúra v procese schvaľovania ručiteľov vychádza z aktuálneho zoznamu autorizovaných poskytovateľov bankových služieb Národnej banky Slovenska. Finančná inštitúcia, pre ktorú sa žiadateľ rozhodne musí akceptovať znenie jednotlivých foriem záručných listín.**

**Platnosť bankovej záruky je 5 rokov od podania ponuky.**

**Uvoľnenie a prepadnutie zábezpek**

Platobná agentúra pri uvoľnení a prepadnutí zábezpeky postupuje v súlade s Oddielom 3 delegovaného nariadenia Komisie č. 907/2014, v súlade s Oddielom 3 vykonávacieho nariadenia Komisie (EÚ) č. 908/2014, v súlade s čl. 66 nariadenia Európskeho parlamentu
a Rady (EÚ) č. 1306/2013, v súlade s delegovaným nariadením Komisie (EÚ) 2016/1238
a s vykonávacím nariadením Komisie (EÚ) 2016/1240.

Ak nastanú také skutočnosti, ktoré majú za následok prepadnutie zábezpeky, či už celej alebo časti, platobná agentúra postupuje v zmysle Zákona č. 71/1967 Zb. o správnom konaní (správny poriadok) v znení neskorších predpisov.

**Uvoľnenie zábezpeky:**

1. Podľa delegovaného nariadenia Komisie (EÚ) 2016/1238 sa zábezpeka uvoľní, ak je ponuka do verejnej súťaže, ponuka alebo žiadosť neprípustná alebo nebola prijatá.
2. V prípade intervenčného nákupu sa zábezpeka uvoľní, ak:
3. prevádzkovateľ dodal množstvo vyznačené konečným dátumom pre dodávku stanoveným v objednávke na dodávku uvedenej v článku 17 vykonávacieho nariadenia (EÚ) 2016/1240 a
4. zabezpečila sa zhoda výrobku s požiadavkami oprávnenosti uvedenými v článku 3 delegovaného nariadenia Komisie (EÚ) 2016/1238 alebo
5. uplatňuje sa prideľovací koeficient podľa článku 11 ods. 1 písm. b) vykonávacieho nariadenia (EÚ) 2016/1240. V takom prípade zodpovedá výška uvoľnenej zábezpeky množstvu, ktoré nebolo schválené, alebo
6. prevádzkovateľ, na ktorého sa uplatňuje prideľovací koeficient uvedený v článku 11 ods. 1 písm. b) vykonávacieho nariadenia (EÚ) 2016/1240, stiahne ponuku.

**Prepadnutie zábezpeky:**

1. Zábezpeka prepadne, ak je ponuka, ponuka do verejnej súťaže alebo žiadosť:

a) stiahnutá na základe iných dôvodov, než je stanovenie prideľovacieho koeficientu podľa článku 11 ods. 1 písm. b) alebo článku 43 ods. 2 prvého pododseku vykonávacieho nariadenia (EÚ) 2016/1240, alebo

b) zmenená po tom, ako bola predložená.

2. V prípade intervenčného nákupu zábezpeka prepadne, ak:

a) výrobky nespĺňajú požiadavky uvedené v článku 3 nariadenia Komisie (EÚ) 2016/1238, pokiaľ ide o množstvá, ktoré neboli prijaté;

b) s výnimkou prípadov vyššej moci prevádzkovateľ nedodá výrobky v lehote stanovenej v objednávke na dodávku úmerne k nedodaným množstvám a nákup týchto množstiev sa zruší.

Avšak v prípade obilnín, ak je skutočne dodané a prijaté množstvo menšie ako množstvo uvedené v objednávke na dodávku, zábezpeka sa uvoľní v plnej výške, ak rozdiel nie je vyšší ako 5 %.

## Objednávka na dodávku

Platobná agentúra do piatich pracovných dní po akceptácii ponuky alebo súťažnej ponuky vystaví objednávku na dodávku (ďalej len „objednávka“). Táto lehota sa môže predĺžiť v dôsledku prijatia veľkého množstva. Konečný dátum dodania výrobkov nesmie byť neskôr ako 65 dní po akceptácii ponuky alebo súťažnej ponuky. Objednávka je potvrdením prijatia ponuky platobnou agentúrou. V nej sú uvedené všetky podstatné údaje, týkajúce sa konkrétnej ponuky – identifikácia ponuky a dodávateľa, druh a množstvo ponúkanej obilniny, súčasné miesto uskladnenia obilniny, cena za ktorú sa ponuka alebo súťažná ponuka prijala, intervenčný sklad, do ktorého je potrebné dodať obilie.

Ak nemožno dodať obilniny do skladovacieho priestoru, ktorý uviedol ponúkajúci alebo uchádzač vo verejnej súťaži, platobná agentúra určí iný skladovací priestor, do ktorého sa musí uskutočniť dodávka za najnižších nákladov.

Dodávka do skladovacieho priestoru sa uskutoční do konca lehoty stanovenej v objednávke, najneskôr do 60 dní po dátume vystavenia príkazu na objednávku. V závislosti
od pridelených množstiev však platobná agentúra môže toto obdobie predĺžiť najviac o 14 dní. V takých prípadoch sa dodacia lehota uvedená v prvom odseku môže zodpovedajúcim spôsobom predĺžiť.

Platobná agentúra môže rozhodnúť, že k prevzatiu obilnín môže dôjsť na skladovacom mieste, na ktorom sa výrobky nachádzajú v momente predloženia ponuky alebo súťažnej ponuky. V takom prípade je dňom dodania deň, ktorý nasleduje po dni vystavenia príkazu
na objednávku.

Náklady na dopravu obilnín do intervenčného skladu znáša ponúkajúci alebo uchádzač
vo verejnej súťaži, ak vzdialenosť je rovná alebo menšia ako 50 km. Pokiaľ sa vzdialenosť prekročí, náklady na dopravu znáša platobná agentúra a uhrádza Komisia pri sadzbe 0,05 EUR za tonu a kilometer. Ak by sa obilniny skladovali v inom členskom štáte pri výpočte maximálnej vzdialenosti uvedenej vyššie sa nezohľadňuje vzdialenosť medzi skladom hospodárskeho subjektu a hranicou.

Objednávku na dodávku platobná agentúra pošle v jednom exemplári dodávateľovi a v jednom exemplári prevádzkovateľovi intervenčného skladu, aby mal informáciu o pripravovanej dodávke obilnín do skladu, ktorý spravuje.

Platobná agentúra zašle dodávateľovi súčasne s objednávkou na dodávku aj predvyplnený návrh Zmluvy o dodávke obilnín do intervenčného nákupu (ďalej len „návrh zmluvy“) v elektronickej forme.

## Verejná súťaž

V prípade, že si to vyžaduje cenový vývoj trhových cien obilnín Komisia môže vyhlásiť
v súlade s postupom uvedeným v článku 229 nariadenia EP a Rady (ES) č. 1308/2013, verejnú súťaž na nákup pre tieto produkty:

* pšenica obyčajná, ak sa za celú EÚ prekročí maximálne ponúkané množstvo 3-och miliónov ton,
* pšenica tvrdá, jačmeň, kukurica a nelúpaná ryža.

Komisia stanoví prostredníctvom výberových konaní intervenčné ceny a množstvá
na intervenciu.

Za osobitných okolností sa môže výberové konanie obmedziť na členský štát alebo región členského štátu alebo sa intervenčné ceny a množstvá na intervenciu môžu stanoviť
pre každý členský štát alebo každý región členského štátu na základe zaznamenaných priemerných trhových cien.

Nariadenie, ktorým sa vyhlasuje verejná súťaž, obsahuje výrobky s ich príslušnými číselnými znakmi KN aj s uvedením typu a odrody a príslušné obdobie (obdobie verejnej súťaže)
a prípadne aj jednotlivé čiastkové obdobia, počas ktorých možno súťažné ponuky predkladať.

Popri všeobecných podmienkach je súťažná ponuka prijateľná, ak uvádza navrhovanú cenu
bez DPH v eurách za mernú jednotku, zaokrúhlenú maximálne na dve desatinné miesta. Navrhovaná cena za tonu výrobkov je cena zodpovedajúca obilninám minimálnej kvality dodaným do skladovacieho priestoru, ktorý určil uchádzač vo verejnej súťaži, pred ich vyložením.

Platobná agentúra oznámi Komisii všetky prijateľné súťažné ponuky v lehotách stanovených
v nariadení, ktorým sa vyhlasuje verejná súťaž. Na základe oznámených súťažných ponúk Komisia stanoví maximálnu nákupnú cenu alebo sa rozhodne nestanoviť maximálnu nákupnú cenu.

Ak sa stanovila maximálna nákupná cena, platobná agentúra prijme súťažné ponuky, ktoré sú rovnaké alebo nižšie ako maximálna suma. Všetky ostatné súťažné ponuky sa zamietnu.
Ak sa nestanovila žiadna maximálna nákupná cena, všetky súťažné ponuky sa zamietnu.
Po uverejnení rozhodnutia Komisie o verejnej intervencii platobná agentúra oznámi uchádzačom výsledok ich účasti vo verejnej súťaži do troch pracovných dní
od dátumu nadobudnutia účinnosti rozhodnutia.

## Návrh zmluvy

Do 7 pracovných dní po obdŕžaní objednávky na dodávku, dodávateľ zašle návrh zmluvy
na vyššie uvedenú adresu platobnej agentúry (prípadne ho osobne doručí
do podateľne platobnej agentúry). Návrh zmluvy musí byť **podpísaný štatutárnymi zástupcami dodávateľa v súlade s výpisom z obchodného registra, podpisy musia byť úradne osvedčené (notár, obecný úrad)**. Dodávateľ (fyzická osoba alebo právnická osoba) je povinný s návrhom zmluvy zaslať aj overený výpis z Obchodného registra alebo Živnostenského registra, resp. iného registra (nie starší ako 3 mesiace).

V prípade, že subjekt predložil viac, ako jednu ponuku, platobná agentúra s ním uzavrie zmluvu na dodávku podľa objednávky, ktorá sa realizuje ako prvá. Na ďalšie dodávky s ním uzavrie dodatok k zmluve. Ak nedôjde k zmene štatutárneho orgánu pri podpisovaní dodatku k zmluve dodávateľ nemusí podpisy overovať, ale overenie vykonajú poverení zamestnanci platobnej agentúry podľa overených podpisov na zmluve. S dodatkom dodávateľ posiela výpis z obchodného registra len v prípade, že po podpise zmluvy došlo k zmene zapísaných údajov, alebo uplynula lehota 3 mesiace.

Platobná agentúra návrh zmluvy zaregistruje, dopíše dátum a pridelí číslo zmluvy (údaj, ktorý sa bude týkať celej ďalšej evidencie a korešpondencie vo väzbe na túto ponuku). V prípade, že návrh zmluvy nie je dodávateľom podpísaný alebo opečiatkovaný, platobná agentúra ho
do 5 pracovných dní odo dňa prijatia vráti dodávateľovi na doplnenie alebo opravu. Ten je povinný opravený návrh zmluvy doručiť platobnej agentúre do 5 pracovných dní od jej prevzatia na doplnenie alebo opravu.

## Plán dodávok

Keď platobná agentúra objednávkou na dodávku dodávateľovi potvrdí prijatie jeho ponuky, dodávateľ sa spojí so zástupcom určeného intervenčného skladu a dohodne s ním presný záväzný plán dodávok obilnín. Pri plánovaní dodávky skladovateľ musí mať na zreteli, že zmluvou o intervenčnom skladovaní sa platobnej agentúre zaviazal denne prevziať minimálne 80 ton (za 8 hodín) obilnín do intervencie.

Dodávka do skladovacieho priestoru sa uskutoční najneskôr do lehoty uvedenej v objednávke na dodávku.

Plán dodávok podpíše a opečiatkuje zástupca skladovateľa a dodávateľ, čím sa stáva
pre obe strany vo vzťahu k platobnej agentúre záväzným. Plán dodávok doručí skladovateľ
na platobnú agentúru na schválenie v elektronickej forme a následne poštou. Ak platobná agentúra nemá voči nemu výhrady, schváli ho a informuje dodávateľa i skladovateľa o jeho schválení (e-mailom).

Bezodkladne, minimálne 3 pracovné dni pred termínom naskladnenia, túto informáciu posielajú zamestnanci odboru poľnohospodárskych komodít a štátnej pomoci aj sekcii kontroly platobnej agentúry, aby bola zabezpečená kontrola na mieste pri preberaní obilnín.

Ak dodávateľ, resp. skladovateľ zistí, že nie je možné dodržať schválený plán dodávok, okamžite písomne informuje platobnú agentúru. Platobná agentúra môže vydať písomný súhlas na posun, resp. predĺženie schváleného plánu dodávok.

## Fyzická dodávka tovaru do intervenčného skladu

Dodávateľ pri destinačnej dodávke musí dodať obilie zo skladu uvedenom na ponuke,
čo preveria kontrolóri platobnej agentúry.

Na základe schváleného plánu dodávok prebieha fyzická dodávka obilnín
do intervenčného skladu. Preberania obilnín v intervenčnom sklade sa zúčastňuje zástupca dodávateľa, skladovateľa a kontrolór platobnej agentúry. V prípade nevyhnutnosti (napr. nedostatok zamestnancov sekcie kontroly platobnej agentúry v tom konkrétnom čase preberania) môže platobnú agentúru zastupovať skladovateľ, ale iba v tom prípade, že nie je zároveň dodávateľom alebo v konflikte záujmov s dodávateľom. V takomto prípade je zástupca platobnej agentúry povinný do 30 dní od prebratia vykonať následnú kontrolu vrátane zistenia hmotnosti.

Všetky údaje, týkajúce sa preberania obilnín do intervencie, zapisujú zúčastnené strany
do kontraktačnej karty a priebežne odoberajú parciálne vzorky (metódou určenou nariadením Komisie (ES) č. 401/2006) na vykonanie analýzy kvality v zmysle platných nariadení EÚ.

Po ukončení zmluvnej dodávky, v spolupráci s laboratóriom intervenčného skladu, vytvoria z uskutočnenej dodávky reprezentatívnu vzorku z každého samostatného uskladňovacieho priestoru. Reprezentatívne vzorky dodávateľ zašle spolu so žiadosťou o vykonanie analýzy
do akreditovaného laboratória (laboratórium musí byť akreditované Slovenskou národnou akreditačnou službou (ďalej len „SNAS“) - (SNAS je jediný národne i medzinárodne uznaný akreditačný orgán v Slovenskej republike) do troch pracovných dní od zostavenia reprezentatívnej vzorky, ktoré (do 20 pracovných dní od zostavenia reprezentatívnej vzorky) vykoná analýzy určených kvalitatívnych ukazovateľov. Potvrdenú žiadosť o analýzu pošle dodávateľ platobnej agentúre. Na základe analýz vystaví akreditované laboratórium
pre dodávateľa protokol o kvalite. Pokiaľ dodávateľ a skladovateľ nemá výhrady voči výsledkom analýzy, protokol podpíšu a opečiatkujú a jeden exemplár pošle dodávateľ platobnej agentúre. **Platobná agentúra nebude akceptovať protokol z akreditovaného laboratória, ktoré je personálne alebo majetkovo prepojené so skladovateľom alebo dodávateľom.**

Ak má dodávateľ výhrady voči výsledkom analýz akreditovaného laboratória, má právo požiadať platobnú agentúru o vykonanie analýzy kvality ponúknutej obilniny v rozhodujúcom akreditovanom laboratóriu, ktorého výsledky sú záväzné pre všetky zúčastnené strany (dodávateľ, skladovateľ, platobná agentúra). Do rozhodujúceho akreditovaného laboratória zašle dodávateľ spätnú (kontrolnú) vzorku, ktorá bola vytvorená súčasne s reprezentatívnou vzorkou, bola zapečatená na mieste odberu vzorky a označená kontrolórom platobnej agentúry.

V prípade sporu týkajúceho sa výsledkov náklady na opätovné vykonanie nevyhnutných kontrol znáša uchádzač vo verejnej súťaži alebo ponúkajúci iba v tom prípade, že spor prehrá.

Ak platobná agentúra rozhodne, že prevzatie obilnín, sa uskutoční v skladovacom priestore,
v ktorom sa výrobky nachádzajú v momente predkladania ponuky alebo súťažnej ponuky (LOCO nákup - na mieste bez pohybu), v tomto prípade sa prevzatie uskutoční nie skôr ako deň nasledujúci po dni vyhotovenia objednávky na dodávku.

V prípade LOCO nákupu, dodávateľ musí preukázať, že:

a) pri prvom dodaní tovaru do skladu (prvotnom naskladňovaní)  boli odobraté vzorky, vykonané analýzy a ponúknutý tovar spĺňal minimálne kvalitatívne požiadavky stanovené v platných nariadeniach EÚ a úroveň kontaminujúcich látok vrátane rádioaktivity nepresahoval maximálnu povolenú úroveň stanovenú v predpisoch ES/EÚ,

b) v skladovej evidencii (skladovateľa) sú uvedené tieto údaje:

1. hmotnosť zaznamenaná pri vážení, ktoré nebolo vykonané skôr, ako 10 mesiacov pred prevzatím;
2. fyzikálne kvalitatívne charakteristiky v momente váženia, a najmä obsah vlhkosti;
3. prípadne údaj o transsiláži a vykonaných ošetreniach;

c) skladovateľ vyhlási, že ponúkaná dávka vo všetkých aspektoch zodpovedá údajom uvedeným v skladovej evidencii;

d) kvalitatívne charakteristiky zistené v momente váženia sú rovnaké ako charakteristiky reprezentatívnej vzorky vyhotovenej zo vzoriek odobratých platobnou agentúrou alebo jej zástupcami v pomere jedna vzorka na každých 60 ton.

V prípade, že pri preberaní na mieste uplynie medzi prvotným naskladnením a termínom fyzického preberania do intervenčných zásob viac ako 10 mesiacov, ponúknuté obilniny bude nevyhnutné prevážiť. Náklady na preváženie uhrádza dodávateľ.

Kontrolóri platobnej agentúry odoberú vzorky cirkuláciou.

Analýzu kvality obilnín vykonáva laboratórium s akreditovanými metódami analýz kvality obilnín. Pre nákup do verejnej intervencie všetkých obilnín platí, že analýzu parametrov vykonáva na základe doručenej reprezentatívnej vzorky (spolu so žiadosťou) akreditované laboratórium na náklady dodávateľa.

Pokiaľ sa vlhkosť a obsah rôznych nečistôt (Schwarzbesatz) zistený pri prvotnom naskladnení líši od vlhkosti a obsahu rôznych nečistôt zistených pri rozbore v akreditovanom laboratóriu, evidované množstvo sa následne upraví.

**Spôsob výpočtu korekcie hmotnosti na základe obsahu vlhkosti a rôznych nečistôt:**

1. V prvom kroku sa vypočíta korekcia hmotnosti na základe zmeny **obsahu vlhkosti**, kde sa zohľadňuje **zníženie** alebo **zvýšenie** **hmotnosti**.

|  |  |  |
| --- | --- | --- |
| HK1 = H + (H \* ( | y% – x% | )) |
| 100 – y% |

H – hmotnosť pri prvotnom naskladnení,

HK1 – korigovaná hmotnosť na základe zmeny vlhkosti,

x% – vlhkosť pri prvotnom naskladnení,

y% – vlhkosť stanovená v akreditovanom laboratóriu zo vzorky odobratej kontrolórmi PPA pri preberaní obilia.

Zvýšenie hmotnosti sa použije, ak je obsah vlhkosti stanovený v akreditovanom laboratóriu nižší, ako 10,0 %.

2. V druhom kroku sa vypočíta zmena hmotnosti z upravenej hmotnosti z bodu 1.
na základe zmeny obsahu rôznych nečistôt, avšak zohľadňuje sa iba prípadné **zníženie** **hmotnosti**.

|  |  |  |
| --- | --- | --- |
| Hz = HK1 \* ( | z% – w% | ) |
| 100 – z% |

Hz – zmena hmotnosti na základe zmeny obsahu rôznych nečistôt,

HK1 – hmotnosť korigovaná na základe zmeny obsahu vlhkosti vypočítaná v bode 1.,

w% – obsah rôznych nečistôt pri prvotnom naskladnení,

z% – obsah rôznych nečistôt stanovený v akreditovanom laboratóriu zo vzorky odobratej kontrolórmi PPA pri preberaní obilia.

Ak je zmena hmotnosti na základe zmeny obsahu rôznych nečistôt (Hz):

- kladná – prírastok sa nezohľadňuje, výsledná korigovaná hmotnosť je hmotnosť vypočítaná v bode 1. (HK1),

- záporná – výsledná korigovaná hmotnosť sa vypočíta tak, že od hmotnosti HK1 sa odpočíta korekcia vypočítaná v tomto bode (Hz).

Od dátumu prevzatia sa počíta lehota na zaplatenie dodaného obilia.

*Poznámka:*

Fyzické preberanie obilnín do intervencie je jedným z najdôležitejších krokov celého intervenčného nákupu. Už pri orientačnom zisťovaní kvality dodávaného tovaru sa dá predísť finančným nákladom dodávateľa. V prípadoch podozrenia z nesplnenia parametrov kvality sa pokračovanie alebo zastavenie dodávky vykoná na základe písomného stanoviska platobnej agentúry. Zástupcovia platobnej agentúry na základe zistení majú právo prehodnotiť ďalší postup. Pokiaľ sa priamo pri fyzickom preberaní zistí, že ponúknuté obilie nevyhovuje kvalitatívnym požiadavkám, dodávka sa ukončí a platobná agentúra nepreberie ponúknuté obilie do intervenčného skladu.

V prípade, že v konečnom dôsledku akreditované laboratóriá potvrdia, že tovar nie je vhodný pre intervenčný nákup a platobná agentúra nepreberie tovar, všetky náklady spojené s dopravou tovaru, ako aj s analýzou kvality hradí dodávateľ.

Pokiaľ kvalita preberaného tovaru vyhovuje predpisom a platobná agentúra obilniny preberie do svojich zásob, náklady za služby skladovateľa neplatí dodávateľ obilnín, lebo sú zahrnuté
v zmluvných naskladňovacích nákladoch, ktoré platobná agentúra platí skladovateľom intervenčných zásob.

## Vyhlásenie o prevzatí tovaru a zúčtovanie intervenčného nákupu obilnín

Pokiaľ obilniny po kvalitatívnej a kvantitatívnej stránke splnili všetky požiadavky
na intervenčný nákup a platobnej agentúre boli doručené všetky doklady, na základe podporných podkladov zamestnanci platobnej agentúry vypočítajú a vystavia zúčtovacie doklady za danú dodávku - vyhlásenie o prevzatí obilnín do intervencie (hodnota tovaru, prepravné) (ďalej len „vyhlásenie“) a vzorovú faktúru a to najneskôr do 60 dní od konečného termínu na dodanie výrobkov. Vo vyhlásení sú uvedené sumárne údaje, týkajúce sa dodávateľa, intervenčného skladu, druhu a konečnej ceny obilniny, jej množstva (v prípade preberania
na mieste korigované množstvo), kvality, počet vzoriek odobraných na vytvorenie reprezentatívnej vzorky, subjektu zodpovedného za analýzy, prípadne aj množstvá, ktoré sa neprevzali a dátumu prevzatia do zásob platobnej agentúry.

Pokiaľ kontroly preukážu, že výrobky nespĺňajú požiadavky na kvalitu, potom ponúkajúci alebo uchádzač vo verejnej súťaži:

1. na vlastné náklady vezme príslušné výrobky späť;
2. zaplatí súvisiace náklady, ktoré vznikli od dátumu uskladnenia výrobkov až po ich vyskladnenie.

Náklady, ktoré ponúkajúci alebo uchádzač vo verejnej súťaži zaplatí, sa stanovia
na základe štandardnej výšky nákladov na uskladnenie, vyskladnenie a skladovanie podľa článku 3 NK č. 906/2014.

Nariadenie Rady (EÚ) č. 1370/2013 určuje výšku referenčného prahu obilnín
vo výške 101,31 EUR/t.

Cena vo verejnej intervencii (ďalej len „cena“) podľa nariadenia Rady (EÚ)
č. 1370/2003 v platnom znení sa rovná hodnote referenčného prahu (mesačné príplatky sú zrušené).
V prípade nákupu za pevne stanovenú cenu je cena 101,31 EUR/t.

V prípade verejnej súťaže sa úspešnému uchádzačovi cena vypočíta na základe ponúkanej ceny, ak Komisia EÚ stanoví maximálnu nákupnú cenu.

Cena vo verejnej intervencii sa vzťahuje na tovar v štádiu veľkoobchodného predaja, dodaný
do skladu, pred jeho vyskladnením (v dopravnom prostriedku).

Platobná agentúra zaplatí dodávateľovi za ponúknuté obilniny splatnú cenu, ktorá sa vypočíta na základe dodaného množstva a základnej ceny 101,31 EUR/t (v prípade verejnej súťaže sa cena stanoví na základe súťažnej ponuky). Ceny budú upravené s ohľadom na príplatky a zrážky za kvalitatívne parametre obilnín (viď. príloha č. 6).

Pokiaľ ide o obilniny a ryžu, ak platobná agentúra prevezme a skladuje výrobky v skladovacom priestore, kde sa nachádzali v momente predloženia ponuky alebo súťažnej ponuky, nákupná cena sa zníži o 5 EUR za tonu podľa čl. 26 ods. 2 nariadenie Komisie (EÚ) 2016/1240.

Podpisom dokumentov vyhlásenia o prevzatí zo strany skladovateľa, dodávateľa a platobnej agentúry je potvrdený príjem tovaru do zásob platobnej agentúry v danom intervenčnom sklade. Je to záverečný dokument intervenčného nákupu. Na základe údajov z vyhlásenia dodávateľ vystaví faktúru na zúčtovanie a úhradu prevzatého tovaru. Na faktúre dodávateľa musia byť rozpísané jednotlivé položky podľa vzorovej faktúry (t. j. množstvo dodanej obilniny, jednotková cena, prepravné náklady, zrážka podľa predchádzajúceho odseku). Dodávateľ predkladá 3 vyhotovenia faktúry.

Po podpísaní vyhlásenia zo strany skladovateľa, dodávateľa a zo strany platobnej agentúry, vyplatí platobná agentúra na základe faktúry vystavenej dodávateľom sumárnu hodnotu najneskôr do 65. dňa po dátume prevzatia obilnín. Platí sa len za skutočne dodané
a prijaté množstvá. Ak je však skutočne dodané a prijaté množstvo väčšie ako množstvo uvedené v príkaze na objednávku, zaplatí sa len za množstvo uvedené v objednávke.

# Intervenčné skladovanie obilnín

## Výber skladovacích priestorov a uzatváranie zmlúv o skladovaní

Obilniny nakúpené intervenčným nákupom sa skladujú v intervenčných skladoch na základe zmluvy o skladovaní.

Požiadavky na skladovacie priestory sú, že musia:

1. byť suché, dobre udržiavané a bez škodcov;
2. byť bez akýchkoľvek zápachov;
3. umožňovať dobré vetranie;
4. byť zabezpečené pred odcudzením tovaru (uzamknuteľné, monitorované priemyselnou kamerou napojenou na vrátnika, alebo SBS);
5. disponujú minimálnou skladovacou kapacitou 7 500 ton od obdobia verejnej intervencie 2017/18 a 10 000 ton od obdobia 2018/19. Platobná agentúra môže udeliť výnimku iba vtedy, ak sa preukáže, že minimálna skladovacia kapacita nie je
k dispozícii a že z náhradných skladovacích miest je ľahký prístup k riečnemu alebo železničnému spojeniu.
6. sú vybudované alebo vhodné na účely skladovania a uchovávania obilnín v dobrom stave;
7. disponujú potrebným technickým vybavením na prevzatie obilnín;
8. sú schopné vyskladniť také množstvá, aby mohol úspešný uchádzač vo verejnej súťaži odobrať výrobok, ktorý mu bol pridelený do 30 dní po oznámi prijatého množstvá a ceny, ktorá sa má zaplatiť.

Pod "minimálnou skladovacou kapacitou" intervenčného skladu sa rozumie minimálna kapacita, ktorá nemusí byť dostupná neustále, ale ktorú možno ľahko dosiahnuť počas obdobia, v ktorom prebieha nákup. Minimálna skladovacia kapacita platí pre všetky nakupované obilniny.

Detailné podmienky pre výber intervenčných skladov sú zverejnené vo výzve
pre prevádzkovateľov skladov obilnín, ktorá tvorí súčasť tejto príručky a je zverejnená
na internetovej stránke platobnej agentúry.

Výber intervenčných skladov **bude rozdelený do dvoch etáp:**

* zaradenie skladov do zoznamu intervenčných skladov, ktoré vlastnia oprávnenie
na prevádzkovanie **verejného skladu** v zmysle zákona č. 144/1998 Z. z. o skladiskovom záložnom liste, tovarovom záložnom liste a o doplnení niektorých ďalších zákonov v znení neskorších predpisov,
* v prípade záujmu **skladovateľov, ktorí nevlastnia oprávnenie na prevádzkovanie verejného skladu**, ale spĺňajú podmienky uvedené vyššie, v záujme zachovania rovnosti šancí, budú sa môcť prihlásiť do obchodnej verejnej súťaže pre ostatné sklady,  ktorú v prípade potreby vyhlási platobná agentúra. Súťaž bude vyhlásená len v tom prípade, ak ponúknutá kapacita verejných skladov na skladovanie intervenčných zásob nebude postačujúca.

## Manipulačné náklady

Maximálna výška manipulačných nákladov (naskladnenie, skladovanie, vyskladnenie), ktoré môže platobná agentúra preplácať intervenčným skladom je určená na základe paušálnych súm jednotných pre EÚ a sú platné počas obdobia 12 mesiacov vždy od 1. októbra príslušného kalendárneho roka do 30. septembra nasledujúceho roka. Sú zverejnené na internetovej stránke platobnej agentúry.

Platobná agentúra uhradí skladovateľovi poplatky podľa zmluvy o skladovaní.

Pri intervenčnom nákupe obilnín skladovateľ postupuje v súčinnosti s dodávateľom. Spoločne vytvoria a podpíšu plán dodávok, ktorý im platobná agentúra musí odsúhlasiť. Spoločne sa zúčastňujú preberania tovaru do skladu, odoberania parciálnych vzoriek a vytvorenia reprezentatívnych vzoriek. Na základe žiadostí dodávateľa, alebo odberateľa intervenčných zásob laboratórium skladovateľa a akreditované laboratórium vykonajú požadované analýzy vzoriek obilnín a vystavia protokoly o kvalite. Vyhlásenie o prevzatí tovaru vystaví platobná agentúra a  podpisujú predstavitelia platobnej agentúry, skladovateľa a dodávateľa. Po jeho podpísaní skladovateľ zodpovedá za dané množstvo a kvalitu obilnín.

# Kontakty

Kontakty za oblasť nákupu obilnín do verejnej intervencie sú uvedené na webovej stránke: [www.apa.sk](http://www.apa.sk) v priečinku [PPA/Organizácia trhu/Rastlinné komodity/Nákup obilnín](http://www.apa.sk/download/10804)

#  Prílohy metodického postupu

1. Ponuka na intervenciu homogénnych dávok obilnín,
2. Zmluva o dodávke obilnín do intervenčného nákupu č. ....
3. Dodatok k zmluve o dodávke obilnín do intervenčného nákupu č. ....
4. Kvalitatívne ukazovatele pre intervenčný nákup obilnín,
5. Maximálne hodnoty obsahu niektorých kontaminantov v potravinách,
6. Príplatky a zrážky k intervenčnej cene.
7. Bloková hotovostná záruka
8. Jednorazová banková záruka
9. Bloková banková záruka
10. Dodatok k záručnej listine